Kurssin suunnittelu pähkinänkuoressa

*Kirjoittanut ja koonnut Timo Laukkanen, Ville Lilja, Otto Mustonen,Timo Räsänen, Kari Saari ja Kaisa Västilä*

# **Lähtökohdat ja oppimistavoitteet**

## Esitiedot

Ensisijaisesti pitää huomioida mitä esitietoja kurssiin osallistumiseen vaaditaan. Näitä esitietoja ovat aiemmat kurssit ja taidot. Tämä on huomioitava myös suunniteltavassa kurssissa, koska tällä kurssilla opittavat taidot ja osaaminen saattaa toimia esitietona jollekin seuraavalle kurssille.

## Rajoitukset

Kurssin suunnittelussa on myös huomioitava sille annetut rajalliset resurssit. Ensimmäisenä pohdittavana asiana on kurssille osallistuvien opiskelijoiden määrä. Tämä määrittelee pitkälti opiskelutilat ja opiskelumuodot- ja menetelmät sekä tarvittavat laboratorio- ja tietokoneresurssit. Esimerkiksi monen sadan opiskelijan kurssissa opiskelijoita ei voi helposti jakaa pienryhmiin luentojen aikana. Lisäksi on pohdittava kuka tai ketkä toimivat luennoitsijoina, paljonko assistentteja on käytettävissä ja mitä osaamista näillä henkilöillä on.

## Tavoitteet

Tärkein tavoite on pohtia, mitä opiskelija kurssin suoritettuaan osaa. Kyseessä on nimenomaan opiskelijan näkökulma, ei se mitä opettaja osaa. Tavoitteet määräävät kurssin sisällön. Osaamistavoitteita määritettäessä mielessä on pidettävä:

* Mikä on tämän kurssin tarkoitus ja päämäärä?
	+ Miksi tätä opetetaan?
	+ Mitä konkreettista opiskelijan oletetaan osaavan kurssin suoritettuaan?
* Mitkä ovat opiskelijan kyvyt, tarpeet ja odotukset?
	+ Miten opiskelijan ammattitaito paranee?
	+ Mihin saatuja tietoja voidaan käyttää?
	+ Miten osaamista arvioidaan?
	+ Miten annetaan palautetta?

Tavoitteiden pitää olla selkeitä ja mitattavissa olevia asioita. Oppilaan osaamistavoitteet konkretisoidaan osaamista kuvaavan verbin avulla. Tavoitteena ei ole pelkkä opintojakson teoreettinen sisältö, vaan tarkemmin konkretisoitu aktiivinen osaaminen. Osaamistavoitteissa kerrotaan lisäksi minkä asian kanssa ollaan tekemisissä eli mitkä ovat luentojen aihepiirit sekä miten oppiminen ja osaaminen on tarkoitus todentaa ja miten palautetta annetaan.

 Varsinaisen opetussisällön lisäksi voidaan listata muita lisätavoitteita kuten ryhmätyötaitojen parantaminen, esiintyminen, kirjoitus, ohjelmistot, laitteet, selkeän laboratorioraportin tekeminen yms.

Osaamisen ja oppimisen taso voidaan jaotella Bloomin taksonomian avulla, jossa osaamistaso siirtyy vähitellen pintaoppimisesta syvälliseen osaamiseen.

# Kurssin suunnittelu

## Kurssisuunnitelman luonti ja oppimistavoitteet

Kurssisuunnitelman luonnin oleellisin vaihe varsinaisten oppimistavoitteiden asettamisen lisäksi on seikkaperäinen kuvaus siitä, kuinka kurssin aihepiirin opetus käytännössä toteutetaan ja mitä opiskelijoiden odotetaan kurssin aikana tekevän. Hyvin toteutetun kurssin kurssisuunnitelman luonnin oleellisin vaihe on menetelmätason asioiden perusteellinen pohdinta ja kirjallinen jäsentely.

Opiskelijoille on taattava mahdollisuus harjoittaa taitojaan kurssin aihepiiriin liittyvien tehtävien parissa. Tehtävien tekeminen valmentaa opiskelijaa tenttiin/näyttöön valmentautuessa ja mahdollistaa syväoppimisen. Omaan osaamiseen liittyvät kapeikot löytyvät parhaiten tehtäviä tekemällä. Kurssia suunniteltaessa on allokoitava opiskelijoille riittävästi aikaa käytännön harjoitteiden suorittamiseen.

## Opetusstrategian hahmottelu ja kurssitehtävien luonti

Opetusstrategian valinnassa keskeisintä on opiskelijan aito kytkeminen opetukseen niin, että opiskelija kokee olevansa aito ja aktiivinen osa koko kurssin käytännön toteutusta. Menetelmiä edellä mainitun toteuttamiseen on useita, alla kaksi esimerkkiä:

1. ”Hajoita ja hallitse”: jaa opiskelijat useaan ryhmään, joista jokaisella on toisistaan poikkeava (kuitenkin samaan aihepiiriin) liittyvä tehtävä. Tehtävän valmistuttua sekoita ryhmät niin, että uudet ryhmät muodostuvat kokonaan uusista henkilöistä. Anna uusi tehtävä, jonka ratkaisemisessa kukin opiskelija voi tuoda uuteen ryhmäänsä edellisessä ryhmässä opittua.
2. ”Galleriakävely”: opiskelijat liikkuvat ryhmittäin opettajan luomilla ”opetusrasteilla” täydentäen edellä kulkeneiden ryhmien jo toteuttamia tehtäviä.

## Oppimistuloksien arviointi

Oppimistuloksien arviointiin on käytettävissä useita menetelmiä, ei vain kirjalliseen lopputenttiin pohjautuvia. Monet mahdollisista arviointimenetelmistä pohjautuvat kevyempiin luennonaikaisiin ”pistokoeluonteisiin” kyselyihin/tehtävänantoihin. Oppimistuloksien arviointi voi perustua järjestettyihin keskustelutilaisuuksiin, yhdessä tehtävien ryhmätöiden esittelyihin, suullisiin opettajan/opiskelijan välisiin arviointikeskusteluihin jne., vaihtoehtoja on lukuisia.

## Opetussuunnitelman konstruointi

Kurssin yksityiskohtainen suunnitelma pitää sisällään aikataulutetun tiedon siitä, mitä kurssilla opetetaan ja minkälaisin menetelmin, minkälaisia suoritteita opiskelijoita odotetaan ja miten oppimista arvioidaan. Opetussuunnitelman on oltava yksikäsitteinen, selkeä ja laadittu niin, että siitä kiinnipitäminen ei muodostu ongelmalliseksi; esimerkiksi arviointiperusteita ei voi muuttaa kesken kurssin.

***Muistettavaa kurssin suunnittelemiseen liittyen:***

***”Luo seikkaperäinen kurssisuunnitelma sisältöineen, oppimistavoitteineen ja opetus- ja arviointimenetelmineen ja tee se niin, että siitä kiinni pitäminen ei muodostu kurssin aikana ongelmalliseksi.”***

# Oppimisen arviointi

MITÄ? Arvioinnilla voidaan paitsi määrittää opiskelijoiden oppiminen ja arvosana (formaali arviointi), myös oppimistilanteessa selvittää, onko asia sisäistetty ja ollaanko kärryillä (informaali arviointi).

MIKSI? Arviointiprosessin tavoitteina on kannustaa opiskelijoita tehokkaaseen oppimiseen ja mitata luotettavasti ja objektiivisesti oppimista. Oppimisen arviointia voidaan myös hyödyntää kurssin kehittämiseen (esim. muuttaa tarvittaessa sisältöjä/opetustyyliä kesken kurssin).

MILLOIN? Arviointia olisi hyvä tehdä pitkin kurssia käyttäen useita arviointimenetelmiä objektiivisuuden parantamiseksi. Suoritukset tulisi mielellään arvioida ja palaute antaa nopeasti suorituksen jälkeen.

MITEN? Formaalin arvioinnin onnistumiseksi on tärkeää pohtia, mitä ajattelun tasoja tehtävä vaatii (vrt. esim. Bloomin taksonomia) ja ovatko nämä linjassa tavoitteiden kanssa. Arvioinnissa voi hyödyntää itse-/vertaisreflektointia (esim. vertaisarviointi, portfoliotyöskentely), joissa opiskelija pohtii omaa osaamistaan ja toisten panosta. Informaalia arviointia voidaan tehdä esim. tunnin aluksi tai lopuksi esitettävien lyhyiden kysymysten ja pohdintatehtävien avulla (ConceptMaps, ConcepTests).

# Linkkejä ja materiaalia kurssin suunnitellun tueksi

**Kurssin suunnittelusta yleisesti**: The National Association of Geoscience Teachers (NAGT), Tutorial for designing effective and innovative courses. <http://serc.carleton.edu/NAGTWorkshops/coursedesign/tutorial/index.html>

**Kurssin työskentelymuodoista, optusmenetelmistä ja arvioinnista:** Hyppönen ja Linden 2009.Opettajan käsikirja: opintojaksojen rakenteet, opetusmenetelmät ja arviointi. Teknillisen korkeakoulun Opetuksen ja opiskelun tuen julkaisuja, 4/2009.<https://aaltodoc.aalto.fi/handle/123456789/4670>

**Tenteistä:** Karjalainen, Asko. 2001. Tentin teoria. Väitöskirja, Oulun yliopisto. <http://tievie.oulu.fi/arvioinnin_abc/liitetiedostot/tentin_teoria_vaitoskirja.pdf>

**Yleistä arvioinnista, mm. suurten kurssien osalta:** Assessing Learning in Australian Universities. 2002. <http://www.cshe.unimelb.edu.au/assessinglearning/docs/AssessingLearning.pdf> <http://www.cshe.unimelb.edu.au/assessinglearning/>